Vakbond, EFF dreig met nasionale stilstand in dié winkelsFoto: Pixabay Die National Transport Movement (NTM) het Dinsdag in ŉ verklaring gewaarsku dat hul lede in samewerking met die EFF Woensdag 27 Junie alle winkels van Shoprite, Checkers, U-save en Hungry Lion tot ŉ algehele stilstand wil bring. NTM beweer dat Shoprite/Checkers, sy filiale en arbeidsmakelaars sommige werknemers net R400 per week betaal. Hul meen dit is armoede-lone en moet met minagting verwerp word. Werkers eis ŉ minimum basiese salaris van R12 500 vir pakhuiswerkers en R15 000 vir bestuurders, asook ŉ dertiende tjek, mediese fonds en voorsorgfonds. Volgens hul verklaring staak werkers by die Centurion verspreidingstak al van 23 Mei af vir beter lone. African News Agency kon nie onmiddellik daarin slaag om kommentaar van Shoprite Holdings oor die aangeleentheid te verkry nie.